Ma̱ a̱tsotson a̱tson,
ba̱ si̱ ghwut ma̱ng Yesu neet a̱mali Ka̱yafat.
Ba̱ si̱ nat ma̱ng a̱nggu ma gwomna A̱romawa.
Nang ba̱ si̱ ntat kpa̱mkpaan ma̱ng ma gwomna ka a̱ni,
ba̱ si̱ lak nwuo hu nyia̱;
kalak ba̱ kyiak á̱pyia̱ mba a̱na̱ndyung á̱ na vwuong ba nat kpa̱mkpaan ma̱ng A̱gwaza a̱ni;
a̱wot á̱ bu vwuong ba ya nkyayak A̱yet Ghwut Mman Isi̱rela mi̱ Khwo.
Huhwa ku mbyia̱ gwomna Bilatut si̱ ghwut a̱ nat a̱ta̱usa,
a̱ si̱si̱ shya̱ mba.
A̱ si̱ lyip ba nyia̱,
“Zang a̱hyiak nia nang nyi mbat a̱tyu wuni?”
Huhwa ba̱ si̱ nwuak gu shim nyia̱,
“Ka̱ a̱tyu wuni wa yok bwuo a̱bun bah,
si̱ zi̱ bai ma̱ng a̱nggu da̱ a̱vwuo ang ka bah!”
Gwomna Bilatut si̱ nyia̱ ma̱ng a̱mba,
“Nyi nat ma̱ng a̱nggu ma̱ á̱pyia̱ nyin!
Nyi nyia̱ gu shi̱ri̱ya ji cha̱chaat ma̱ng doka nyin ji!”
Huhwa A̱yahudawa ba si̱ nyia̱ ma̱ng a̱nggu a̱ni,
“Á̱ nwuak zi̱t chet zi̱ faat a̱yin shi̱ri̱ya a̱khwu bah!”
(A̱lyiat nani ku bai da̱nian na̱ ka nat ma̱ cha̱chaat ma̱ng kyang nang Yesu ku tak á̱zanson di̱n jen nang gu ku ntyai tangka̱i a̱khwu nang gu na khwu a̱ni.)
Huhwa gwomna Bilatut si̱ kin bwuok a̱ nwuo mi̱ gaat tyok ji.
A̱ si̱ yorong Yesu,
a̱ si̱ lyip gu nyia̱,
“Nwan wa yet a̱gwam A̱yahudawa wu a?”
Yesu si̱ nwuak gu shim nyia̱,
“Lyip huni yet si̱ a̱pyia̱ ang hwa;
ke á̱ghyang á̱niet bya lyiat ma̱ng a̱nwan tazwa nung?”
Bilatut si̱ nwuak Yesu shim nyia̱,
“A lyen nung n gyet a̱tyu A̱yahudawa bah.
Á̱niet ang bibya ma̱ng a̱cha̱chet a̱yaapris ba;
bibya bai ma̱ng a̱nwan da̱ a̱vwuo nung ka!
Yihwa nang a nyia̱?”
Yesu si̱ ma nwuak Bilatut shim hu nyia̱,
“Tyok nung hu yet si̱ mi̱ swanta huni hwa bah.
Ka̱ tyok nung hu wa yet si̱ mi̱ swanta huni hwa,
si̱ á̱niet ba̱ nyia̱ nung nta̱m a̱ni,
na nyia̱ zwang da̱nian nung,
ba̱ nvwuong á̱ tyia̱ nung bwak a̱cha̱chet A̱yahudawa ba.”
Huhwa gwomna Bilatut si̱ nyia̱,
“A yet a̱gwam wa a?”
Yesu si̱ ma nwuak gu shim nyia̱,
“A hyia̱ cha̱chaat nang ngyet a̱gwam wa.
Á̱ ku byin nung,
á̱ si̱ ta̱m ma̱ng a̱nung mi̱ swanta hu,
mat kyang nyiung hwa,
huhwa yet;
n tak ma̱ng á̱niet ba a̱chuchuk wu kpa̱sai.
A̱wot konyan wa khwi a̱chuchuk wu,
a̱ ni̱ myiai a̱fufwuo a̱ fa̱k nung.”
Gwomna Bilatut si̱ lyip Yesu nyia̱,
“Yihwa yet a̱chuchuk wu?”
Nang Bilatut ndyip lyip huni a̱ni,
a̱ si̱ bu ghwut a̱ nat a̱ta̱usa da̱ a̱vwuo a̱cha̱chet A̱yahudawa ba.
A̱ si̱ nyia̱ ma̱ng a̱mba a̱ni,
“Nung,
n shya̱ a̱tyu wuni ma̱ng a̱bun bah.
A̱wot,
nyi byia̱ taada jhyang nang nyi ni̱ nyia̱ a̱ni;
ka̱ A̱yet Ghwut Mman Isi̱rela mi̱ Khwo bai,
nyi ni̱ naai nung n ti̱n nyin a̱tyo nyiung mi̱ khwo ba nang á̱ la̱p a̱ni ghwon.
Ka̱ a̱nia wa,
nyi chat n byii̱k nyin a̱gwam A̱yahudawa wu a?”
Ba̱ si̱ koot a̱gugwong,
nyia̱,
“Kaai,
a̱tyo wuni wa a na byii̱k kai ghwon bah!
Zi̱ chat a byii̱k zi̱t Ba̱ra̱bat wa!”
Ba̱ra̱bat wa ku yet a̱tyu a̱ chat ta̱gurup tyok A̱romawa hu a̱ni.